אפשרות הדיבור אליו, אפשרות ההקשבה, ואפשרות הדיבור עליו

יומן, 26.3.22
ההתגלות 'מחדשת את הבריאה', כלומר, היא מחזירה את סדר הדברים, את הטבעיות, לקדמותם. התבונה, למשל, היא מיסודה סבילה לחלוטין. אדם מכיר מה שהוא מוכרח להכיר; הרגע משתלט על הכרתו. והנה באה התבונה ועושה עצמה עצמאית, 'אוטונומית'. היא מכירה 'כדי להכיר'; היא 'עורכת ניסויים', כלומר, כופה את שאלותיה על הדברים, במקום לתת לדברים שיכפו עליה את שאלותיהם שלהם, של הדברים. כאן באה ההתגלות ומלמדת שוב את בן האדם להכיר מה שנכפה עליו. האל אינו נותן 'לנסותו' וזה שנאמר: 'אתה הראת לדעת'. ומתוך אותו 'אתה הראת', שבתחילה זו הופעה בודדת, נשפעים עתה כוחות ההופכים בסופו של דבר את כל הניסויים שלנו לראות עיניים, כך שאי אפשר לא להכיר – גיתה נגד ניוטון... איזוהי השיטה הנכונה? השיטה של אמון לקנייננו אנו (במקום ובזמן).

יומן, 26.4.22
עובדות היהדות. לא אידיאות יהודיות. עובדה ואידיאה. עיקרים ודוגמות. 'אתה הראת לדעת'. אתה נקלעת למצב עובדתי שמכריחך לדעת. 'העדותי בכם...' 'ובחרת בחיים...' (אין בידכם ברירה אחרת). מדוע אין אצלנו דוגמות: העם האמין. אבל האמונה ב'אלוהים ובמשה' אינה באה בדמות ציווי אלא בדמות סיפור (על ים סוף). על האמונה שלנו ניתן תמיד לספר רק לאחר מעשה.

אל רודולף האלו, 27.3.22
בכל מקום נהיה הטבע הנברא לתרבות. ההתגלות חזרה וגילתה לנו את הטבע. היא חזרה ולימדה אותנו להקשיב לדבר האל אלינו, ולוותר על כוחות הכישוף שבהם אנו הופכים את טבענו כנבראים לכל יכול, ושבהם אנו מסובבים בכישוף גם את התרבות העצומה של האל ושל האלים. כתוב 'אשר הוצאתיך מארץ מצרים' – זאת יודע אתה. סמוך על דברים שאתה יודע, על מה שנתנסית בו, כתוב 'לא תשתחווה להם' – אתה יכול, אבל אל תעשה כן. 'אשר בשמים ממעל ואשר בארץ מתחת ואשר במים מתחת לארץ' אסור שאלו ייהפכו לך לצלם ולדימוי; יכול אתה להופכם לצלם ולדימוי, אתה יכול ליצור לך על פיהם אמונה וגאולה, אך אל תעשה זאת, הם עצמם נבראים הם; אל תעצב אותם מחדש, ובכלל אל תיעלם בהם, אל תיעלם בכלל, היה אתה לעולם אתה והנח אותם להיות הם, כדי שתוכל לשמוע את קולי. 
האם אינך חש, כיצד הושב כאן הסדר הפשוט של העולם על כנו? וכיצד השמים והארץ והמים אינם פוסקים מלהיות שמים, ארץ ומים? ומשלא נגרע מהם דבר זולת הפולחן האלילי המפקיע מהם טבע שמים וארץ ומים שלהם והופכם לאלילים. התרבות גופה חוזרת ונעשית טבעית. אין היא מפסידה דבר חוץ מהדת שלה. ההתגלות זה עיקרה: להשיב לעולם את טבעו הלא דתי. גם היום, גם בקרבנו.

אל אדוארד שטראוס, 5.1.22
הקורבן הוא הניגוד הקיצוני ביותר לדיבר. ולא ייפלא שהנצרות דחתה אותו, כלומר, עשתה אותו לעניין 'רוחני'. הניגוד לדיבר הוא – הדבר. מקריבים דברים. להקריב קורבן אדם משמע להתייחס אליו כאל דבר. ואמנם זה פסק עם ההתגלות. מאז ואילך קיים הניגוד שבין הדיבר לבין הדבר (לפני כן היה אפשר להחליפם – קורבן אדם, כישוף וכו'). מכאן ואילך מתרחש כל המתרחש בין הדיבר ובין הדבר (בין התגלות ובין בריאה). בכל המתרחש בעולם אפשר לומר, אם הוא בגדר חזרה (חידוש) של ההתגלות – כי אז הוא פנימי בלבד, דיבר בלבד, כמו התפילה וכו' – או שהוא קול, המבשר את הגאולה – ואז הוא נגלה לעין.

שירי ריה"ל עמ' 167-168
הנשמה אינה דבר. לאור אמת זו כושלת כל פסיכולוגיה... דמיון השווא שהיא בכל זאת צריכה להיות דבר, 'עצמות', 'משהו', מתעורר על ידי כך שבדומה לדברים היא 'כאן'. הדברים יכולים להיות 'פה' וגם 'שם' אבל אין נשמה 'שם', נשמה בגוף שלישי. הנשמה תמיד נוכחת – נשמתי, נשמתך, נשמתנו. אם כן תמיד: הנשמה הזאת שכאן.


אגרת למרטין גולדנר, 23.6.27
מוטב שלא תניח נימוקים 'יהודיים ואישיים' בתרגום שם אלוהים,[footnoteRef:1] לפחות לא מעבר לעובדה הנתונה, שהמתרגמים הם יהודים ובני אדם... בתחילה קיבלנו אותו אנו עצמנו מתוך היסוסים, חזרנו וניסינו להשתמש בו והוא נראה לנו הולם יותר ויותר – ולבסוף נשארה (מה שוודאי יעניין וישעשע אותך) רק הבעיה, כיצד להרכיב את האותיות המודגשות באופן שלא ימשכו את מבט העין קודם שהוא קולט את המלה, ועם זה, משנקלטה המלה, אין הוא יכול להתעלם ממנה. דבר זה עלה לנו בהרבה ניסיונות, עד שמצאנו דרך מסובכת למדי (היכן לשים והיכן לא לשים אות גדולה, היכן להכניס והיכן לא להכניס רווחים)... [1:  בתרגום של בובר ורוזנצווייג את התנ"ך לגרמנית הוחלף שם הוי"ה בכינויי הגוף, שנכתבו באותיות מודגשות במיוחד (כגון הוא וכד').] 

בשביל טקסט הספר שלפנינו, ואף בשביל המקורות המשוערים שלפיהם, סבורים, אפשר להפרידו, אין עוד השם בן ארבע כינוי בלבד, אלא כינוי שהוא כאחד גם מושג. ובכן כינוי שאי אפשר לנהוג בו כבשם עצם, לתיתו, למשל, בלשון רבים, אך גם לא ניתן לקוראו בלי לחשוב על המשמעות שבו... 
המשמעות, המאירה לפתע את המעטה האטום של השם המפורש, אין לעמוד עליה בשום מקום אחר, אלא במקום שהכתוב עצמו מעיד על משמעות השם הזה, והוא המקום העיקרי בספר שמות ג. אולם חייבים להבינו כהלכה. שטולברג וכל השאר תופסים כאן את הביטויים sein,  seienden, ewigen,[footnoteRef:2] תפיסה אפלטונית. לא שאין אחיזה כאן לתפיסות כאלה, אלא שהן קיימות בו כמסקנה פילוסופית. המשמעות הבלתי אמצעית היא אחרת, חדה הרבה יותר, ישירה הרבה יותר. אתה מוצא אותה בקיצור נמרץ ברש"י[footnoteRef:3] ובכוזרי ד, ג[footnoteRef:4]... אלוהים אינו מכנה את עצמו 'הווה' אלא אהיה, אהיה עמך, אמצא עמך, אהיה נוכח אצלך, אשהה עמך, או ליתר דיוק אבוא אליך, אושיע אותך. כי המלה העברית 'היה', שלא כמלה ההודו גרמנית 'Sein' שהיא לפי טיבה פועל עזר, כלומר סטאטית, היא מלה של התהוות, של התחלה, של התרחשות. פועל העזר Sein או שאינו בא כלל לידי ביטוי בעברית, או שמבטאים אותו באמצעות [מלות הגוף] הוא, היא, וכו'. ורק מפני ש'אהיה' זה יהיה תמיד הווה לך כאשר אתה זקוק לו ואתה קורא לו – אהיה – רק משום כך הוא, לאחר שאנו נותנים דעתנו על כך, גם ההווה תמיד, המוחלט, הנצחי, בניתוק מהיזקקותי לו ומרגע פנייתי אליו. אבל רק בניתוק, כי כל רגע העתיד, של כל אדם, עשוי לעמוד במקום רגע זה שלי עכשיו. נצחיות זו מתגלה אפוא לאדם רק באמצעות עתה מסוים, עתה שלי, 'הוויה מוחלטת' זו – רק בהוויית הווה שלי, 'הטהור' ההוא – רק בטמא ביותר. [2:  הוויה, מציאות, נצחיות.]  [3:  אהיה אשר אהיה – אהיה עמם בצרה זאת, אשר אהיה עמם בשעבוד שאר מלכויות.]  [4:  אֲבָל ,אֶהְיֶה' אֶפְשָׁר שֶׁיִהְיֶה מִן הַשֵּׁם הַזֶּה [=שם הוי"ה], וְאֶפְשָׁר שֶׁיִּהְיֶה נִגְזָר מֵ,הָיֹה', וְרָצָה בוֹ: לִמְנֹעַ מֵחֲשֹׁב בַּאֲמִתּוּת הָעֶצֶם אֲשֶׁר יְדִיעָתוֹ נִמְנָעַת, וְכַאֲשֶׁר שְׁאֵלוֹ וְאָמַר: ,וְאָמְרוּ-לִי מַה-שְּׁמוֹ?' עָנָהוּ לֵאמֹר: מַה לָּהֶם לְבַקֵּשׁ מַה שֶּׁלֹּא יוּכְלוּ לְהַשִּׂיגוֹ?' דּוֹמֶה לְמַה שֶּׁאָמַר הַמַּלְאָךְ: ,לָמָּה זֶּה תִּשְׁאַל לִשְׁמִי, וְהוּא פֶלִאי', אַךְ אֱמֹר לָהֶם אֶהְיֶה, וּפֵרוּשׁוֹ, אֲשֶׁר אֶהְיֶה, וְהַטַּעַם הַנִּמְצָא אֲשֶׁר אֶמָּצֵא לָהֶם בְּעֵת שֶּיְּבַקְשׁוּנִי, אַל יְבַקְשׁוּ רְאָיָה גְדוֹלָה מֵהִמָּצְאִי עִמָּהֶם, וִיקַבְּלוּנִי כֵן, וְאָמַר: אֶהְיֶה שְׁלָחַנִי אֲלֵיכֶם. וּכְבָר קָדַם וְשָׂם מוֹפְתוֹ לְמשֶׁה בְּזֶה הָעִנְיָן בְּאָמְרוֹ: כִּי-אֶהְיֶה עִמָּךְ וְזֶה-לְּךָ הָאוֹת וגו', וְהָאוֹת כִּי אָנֹכִי שְׁלַחְתִּיךָ הוּא שֶׁאִמָּצֵא לְךָ בְּכָל מָקוֹם. וְסָמַךְ לוֹ מַה שֶּׁדּוֹמֶה לָזֶה בְּאָמְרוֹ: "אֱלֹהֵי אֲבוֹתֵיכֶם שְׁלָחַנִי אֲלֵיכֶם, אֱלֹהֵי אַבְרָהָם אֱלֹהֵי יִצְחָק וֵאלֹהֵי יַעֲקֹב". הַמְפֻרְסָמִים בְּהִמָּצֵא הָעִנְיָן הָאֱלֹהִי עִמָּם תָּמִיד.] 

כיצד אפוא ניתן לתרגמו? היינו מחטיאים אילו היינו מחליפים את התואר המשני 'נצחי' בתואר ראשוני כגון הווה [במובן: הווה עתה]. הרי גם כאן יחסר הדבר החשוב ביותר, צליל הלוואי 'עמך'. וה'הווה' לא היה שונה מן הכינוי 'הנצחי' או 'אדוני', וכמוהם רק משמעות, ולא כמו מה שמהותי בשם בן ארבע – שהוא שם הרה משמעות. השם חי רק כשקוראים לו ... את הזיקה, כלומר דו הפנים, אשר בשם [הוי"ה], קודם כול בתור שם בכלל ואחר כך ובעיקר בתור משמעות, ניתן להעתיק ולבטא מהקצה השני של הזיקה, מצדו של המדבר הקורא בשם. ל'אהיה עמך' שבמקור יש להקביל 'היותך עמי' שבתרגום. כאן מתבקש אפוא... כינוי השם, אשר בשלושת הגופים שלו הרי מציין הוא בדיוק את שלושת הממדים של ההווה – לי: אפשרות הדיבור אליו, אפשרות ההקשבה, ואפשרות הדיבור עליו. ובכך יש להעדיף גוף שני, שהוא מקור הפרסוניפיקציה של שני האחרים: רק זה שאליו אני מוכן לדבר, מצטייר לי בתור אני. רק זה שאליו דיברתי פעם קיים בשבילי כהוויה אישית אפילו בהעדרו; מאידך רק על ידי שפונים אלי בדיבור מגיע אני לתודעה העצמית האובייקטיבית והסובייקטיבית שלי, לתודעת הזולת ולתודעת אני שלי – וזאת, הן בצורת היחיד הפסיכולוגית והן בצורת הרבים הסוציולוגית. רק מפני שהוא ה'אתה' שלי, אני מקשיב ושומע את הנוכח לי, מתוך האני שלו, ויכול אני לדבר עליו.
